b'\n_START_ARTICLE_\nAlhambravej\n_START_PARAGRAPH_\nAlhambravej er en gade p\xc3\xa5 Frederiksberg i K\xc3\xb8benhavn, der g\xc3\xa5r fra Frederiksberg All\xc3\xa9 i syd til Gammel Kongevej i nord som forbindelse mellem Kingosgade og H.C. \xc3\x98rsteds Vej._NEWLINE_Gaden er opkaldt efter forlystelseshaven Alhambra, der l\xc3\xa5 \xc3\xb8st for gaden. Den blev blev etableret af Georg Carstensen men \xc3\xa5bnede f\xc3\xb8rst i 1857 efter hans d\xc3\xb8d tidligere p\xc3\xa5 \xc3\xa5ret. Haven blev dog ingen succes, blandt fordi den l\xc3\xa5 et stykke fra byen, og fordi der manglede gadebelysning om aftenen. Haven m\xc3\xa5tte derfor lukke i 1869. Efter havens lukning blev gaden anlagt. Den blev navngivet 4. august 1870._NEWLINE_P\xc3\xa5 den centrale del af gaden ligger der prim\xc3\xa6rt store villaer, der blev opf\xc3\xb8rt for den velstillede del af middelklassen. Ved gadehj\xc3\xb8rnerne i de to ender af gaden ligger der etageejendomme. P\xc3\xa5 det vestlige hj\xc3\xb8rne af Frederiksberg All\xc3\xa9 (Frederiksberg All\xc3\xa9 42-44 og Alhambravej 1-3) ligger s\xc3\xa5ledes etageejendommen Alhambra. Den blev opf\xc3\xb8rt i 1906-1908 efter tegninger af Henrik Hagemann og E. Stegmann som et af de f\xc3\xa5 eksempler p\xc3\xa5 jugendstil p\xc3\xa5 Frederiksberg. Facaden er dekoreret med blomsterranker. Fra i hvert fald 1910 l\xc3\xa5 Tivoli-Konditoriet i stueetagen. Nu er der restaurant i lokalerne, men meget af det originale inventar er blevet bevaret.'